தட்டுதல் – ஏதாவது ஒன்று இடறுதல் தடுமாறுதல் – இடறுதலால் வீழ்தல். இது ‘தட்டித்தடுமாறி’ எனவும் வழங்கும்; தட்டுதல் தடையாதலாம். தடுமாற்றம் என்பது கால் தள்ளாடுதல். மிகுமுதியரோ ஒளியிழந்தவரோ நடத்தற்குத் தட்டித் தடுமாறுதல் கண்கூடு. தள்ளாடுதல் ‘தள்ளமாடுதல்’ எனவும் வழங்கும். ‘தள்ளமாட்டாமல்’ இருக்கிறேன் என்பது இறப்பு வரவில்லையே என்னும் ஏக்கத்தில் வருவது. தக்கிமுக்கி, ‘தட்டிமுட்டி’ என்பவை காண்க. தட்டு – ஒன்றைச் செய்ய முனைவார்க்கு முதற்கண் ஏதேனும் தடையுண்டாகுமானால் அது தட்டு எனப்படும். தடங்கல் – அச்செயலைச் செய்யுங்கால் இடை இடையே ஏற்படும் தடைகள் தடங்கல் எனப்படும். சிலர் எடுத்துக் கொண்ட செயல்கள் தொடக்க முதல் இடையூறு ஏதுமின்றி இனிது முடிவதாய் அமையும். அவர்’தட்டுத் தடங்கல்’ இன்றிச் செய்து முடித்ததாக மகிழ்வர். ‘தடையுண்டானால் தடந்தோள் உண்டு’ என்பது புரட்சியுரை.